ปัจจัยความเสี่ยง

1.  ด้านบุคลากรทางการแพทย์

จากการที่ธุรกิจโรงพยาบาลจำเป็นต้องมีบุคลากรที่มีความรู้ ความสามารถ
ความชำนาญพิเศษเฉพาะทาง และประสบการณ์ ในสาขาต่างๆ ทางการแพทย์ ได้แก่ แพทย์
เภสัชกร เจ้าหน้าที่เทคนิคต่างๆ และพยาบาล เป็นส่วนสำคัญในการให้บริการ
จากการแข่งขันที่สูงขึ้นของธุรกิจทั้งจากภาครัฐบาล และเอกชนด้วยกัน
ตลอดจนบุคลากรทางการแพทย์มีจำกัด ทำให้มีความเสี่ยงที่จะขาดแคลนบุคลากร

บริษัทฯ มีความตระหนัก และให้ความสำคัญต่อการสรรหาพัฒนาบุคลากรที่มีความรู้ ความชำนาญ
และมีผลการปฏิบัติงานดี จึงมีการปรับปรุงกระบวนการบริหารทรัพยากรบุคคลโดย

-   มุ่งเน้นการสรรหา ว่าจ้างบุคลากรที่มีคุณสมบัติ มีความรู้ ความชำนาญ และ
    มีสมรรถนะที่สอดคล้องกับแต่ละตำแหน่งงาน

-   การบริหารค่าตอบแทนและสวัสดิการ โดยการปรับปรุงโครงสร้างเงินเดือน
    สวัสดิการให้เหมาะสม

-   ด้านการพัฒนาบุคลากร
    ได้มีการจัดวางเส้นทางการฝึกอบรมที่สอดคล้องกับบทบาทหน้าที่ของพนักงาน

    2.  ด้านการดำเนินงาน

เนื่องจากต้นทุนหลักของบริษัท เป็นต้นทุนเรื่องค่าแรง
การขึ้นอัตราค่าแรงขั้นต่ำจะมีผลกระทบให้ต้นทุนของกิจการสูงขึ้นอย่างมาก
ส่งผลให้ต้องปรับอัตราค่ารักษาบริการ ซึ่งจะส่งผลต่อกำลังซื้อของผู้บริโภค
แม้ว่าการรักษาพยาบาลจะเป็นหนึ่งในปัจจัยสี่
แต่ผู้รับบริการของโรงพยาบาลอาจเลือกที่จะชะลอการเข้ารับบริการทางการแพทย์สำหรับโรคที่ไม่จำเป็นต้องได้รับการรักษาอย่างเร่งด่วน
หรือลดช่วงเวลาการพักในโรงพยาบาลให้สั้นลง
หรือลดค่าใช้จ่ายลงโดยหันไปใช้สวัสดิการของรัฐหรือสถานพยาบาลเอกชนอื่นที่มีค่าใช้จ่ายที่ต่ำกว่า

ในการให้การรักษาพยาบาลผู้ป่วย โดยมากมักจะมีการให้การรักษาก่อนการเรียกเก็บค่ารักษา
ซึ่งอาจก่อให้เกิดความเสี่ยงจากการไม่สามารถเรียกเก็บเงินค่ารักษาพยาบาลได้เต็มจำนวน
อย่างไรก็ตาม บริษัทฯ มีนโยบายป้องกันความเสี่ยงทางด้านนี้อย่างเคร่งครัดสำหรับผู้ป่วยทั่วไป
บริษัทฯ ไม่มีนโยบายในการให้เครดิตแก่ผู้ใช้บริการ
โดยโรงพยาบาลจะมีการประมาณการค่ารักษาพยาบาลให้แก่ผู้ป่วยทราบล่วงหน้า
และมีการแจ้งค่ารักษาพยาบาลให้ทราบและให้แบ่งทยอยชำระสำหรับกลุ่มลูกค้าที่เป็นบริษัทคู่สัญญานั้น
บริษัทฯ มีนโยบายในการให้เครดิตอย่างระมัดระวัง
พร้อมทั้งทบทวนผลการจ่ายเงินของบริษัทดังกล่าวทุกปี

นอกจากนั้น บริษัทดำเนินธุรกิจภายใต้การกำกับควบคุมดูแลโดยกระทรวงสาธารณสุข
และหน่วยงานราชการอื่น ๆ ที่เกี่ยวข้อง รวมถึงต้องได้รับใบอนุญาตให้ประกอบกิจการสถานพยาบาล
และใบอนุญาตให้ดำเนินการสถานพยาบาล ตามที่กำหนดไว้ในกฎหมายว่าด้วยสถานพยาบาล
นอกจากนี้ บริษัทยังต้องปฏิบัติตามกฎหมายเกี่ยวกับสถานพยาบาล กฎหมายเกี่ยวกับบริษัท
และกฎหมายอื่น ๆ ที่เกี่ยวข้อง

การเปลี่ยนแปลงใด ๆ ในการตีความกฎระเบียบในปัจจุบัน หรือการประกาศใช้กฎหมาย
หรือกฎระเบียบใหม่ หรือการกำหนดนโยบายใหม่ที่มีแนวโน้มว่า จะมีความเข้มงวดมากขึ้น
อาจมีผลกระทบต่อการดำเนินงานของบริษัท การประกาศใช้กฎหมาย หรือกฎระเบียบใหม่ดังกล่าว
รวมถึงการพิจารณาร่างพระราชบัญญัติคุ้มครองผู้เสียหายจากการรับบริการสาธารณสุข
ซึ่งเป็นกฎหมายที่มุ่งคุ้มครองผู้เสียหายจากการรับบริการสาธารณสุข
และมีเป้าหมายเพื่อชดเชยความเสียหายที่เกิดขึ้นให้แก่ผู้เสียหายในเวลาอันรวดเร็ว
โดยไม่ต้องพิสูจน์ความรับผิด
รวมทั้งการกำหนดให้มีการจัดตั้งกองทุนคุ้มครองผู้เสียหายจากการรับบริการสาธารณสุข
เพื่อใช้จ่ายเป็นเงินชดเชยให้แก่ผู้เสียหาย ซึ่งสถานพยาบาลที่ร่างพระราชบัญญัติกำหนด
(รวมถึงบริษัทในฐานะผู้ประกอบกิจการสถานพยาบาล)
มีหน้าที่ต้องจ่ายเงินสมทบเข้ากองทุนดังกล่าวตามหลักเกณฑ์ วิธีการ
และอัตราตามที่คณะกรรมการคุ้มครองผู้เสียหายจากการรับบริการสาธารณสุขกำหนด ดังนั้น
บริษัทไม่สามารถรับรองได้ว่า การเปลี่ยนแปลงกฎระเบียบต่าง ๆ หรือการประกาศใช้กฎหมาย
หรือกฎระเบียบใหม่
หรือการกำหนดนโยบายใหม่ที่เกี่ยวข้องกับการดำเนินธุรกิจของบริษัทในอนาคตจะไม่ส่งผลกระทบต่อผลการดำเนินงาน
และโอกาสทางธุรกิจของบริษัท

3.  ด้านการแข่งขันประกอบธุรกิจ

ธุรกิจโรงพยาบาลเป็นธุรกิจที่ประเทศสมาชิกประชาคมเศรษฐกิจอาเซียน (Asean Economic
Community: AEC) ให้ความสำคัญ โดยจัดเป็น 1 ใน 4 สาขาธุรกิจบริการที่เร่งรัดการรวมกลุ่ม
ซึ่งเป็นธุรกิจที่ไทยมีความได้เปรียบทั้งในเรื่องของชื่อเสียงในระดับสากลและความสามารถในการทำกำไร
สิ่งที่น่าสนใจที่จะมีผลบังคับใช้อย่างเป็นทางการในปี 2558 นั้น คือการเปิดเสรีการค้าบริการ
อาจส่งผลกระทบต่อธุรกิจโรงพยาบาลในประเทศไทยค่อนข้างมาก
เนื่องจากเป็นการเปิดโอกาสให้นักลงทุนต่างชาติในอาเซียนเข้ามาถือหุ้นได้มากขึ้นจากเพดานเดิม
แต่อย่างไรก็ตาม
ธุรกิจโรงพยาบาลในประเทศไทยก็อาจจะไม่ได้รับผลกระทบจากการขยายสัดส่วนการถือหุ้นของนักลงทุนอาเซียนมากนัก
เพราะปัจจุบัน ธุรกิจโรงพยาบาลในประเทศไทยมีนักลงทุนต่างชาติถือหุ้นคิดเป็นสัดส่วนเฉลี่ยเพียง
15% โดยสัดส่วนสูงสุดอยู่ที่ 40% ต่ำกว่าระดับสูงสุดที่อนุญาตให้ถือหุ้นได้ ซึ่งหมายความว่า
เดิมนักลงทุนอาเซียนไม่ได้สนใจถือหุ้นเป็นสัดส่วนเต็มเพดานที่ 49% อยู่แล้ว
ดังนั้นการขยายเพดานการถือหุ้นจึงไม่น่าจะก่อให้เกิดการลงทุนเพิ่มขึ้นมากนัก
แต่เนื่องจากนักลงทุนจากมาเลเซีย และสิงคโปร์ที่จะเข้ามามีเงินลงทุนสูง
ไม่กลัวที่จะทุ่มเงินเป็นพันหรือหมื่นล้านบาทเพื่อสร้างโรงพยาบาลใหม่ ดังนั้น
ผลกระทบที่จะมีนัยสำคัญจึงน่าจะเป็นเรื่องการดึงบุคคลกรฝีมือดี

ในภาวะการแก่งแย่งแรงงานวิชาชีพที่เกี่ยวข้อง
เนื่องจากแรงงานด้านบริการสุขภาพในอาเซียนมีไม่มากนัก
โรงพยาบาลจะมีค่าใช้จ่ายสูงในการดึงดูดและจ้างบุคลากรแพทย์ พยาบาล และเภสัชกรมากขึ้น
ส่งผลให้ต้องปรับราคาค่าบริการสูงขึ้นตามไปด้วย

4.  ด้านข้อพิพาททางกฎหมาย

เนื่องจากการประกอบธุรกิจโรงพยาบาลเป็นการให้บริการด้านการแพทย์
ซึ่งเกี่ยวเนื่องถึงชีวิตและสุขภาพของผู้รับบริการ
บริษัทจึงมีความเสี่ยงในการถูกเรียกร้องค่าเสียหายหรือถูกฟ้องร้องโดยผู้รับบริการทางการแพทย์
ซึ่งอาจส่งผลกระทบต่อชื่อเสียงและความเชื่อมั่นของผู้รับบริการที่มีต่อบริษัท นอกจากนี้
พระราชบัญญัติวิธีพิจารณาคดีผู้บริโภค พ.ศ. 2551
ซึ่งกำหนดระบบวิธีพิจารณาคดีที่เอื้อต่อการใช้สิทธิเรียกร้องของผู้บริโภค กล่าวคือ
ผู้บริโภคที่ได้รับความเสียหายจะได้รับการแก้ไขเยียวยาด้วยความรวดเร็ว
โดยคุ้มครองสิทธิของผู้บริโภคที่จะใช้สิทธิทางศาล
ซึ่งทำให้มีแนวโน้มว่าผู้ประกอบการในธุรกิจนี้อาจถูกฟ้องร้องหรือเรียกค่าเสียหายจากการบริการทางการแพทย์โดยผู้รับบริการเพิ่มมากขึ้น

อย่างไรก็ตาม การใช้มาตรฐานระบบบริหารคุณภาพ และมาตรฐานวิชาชีพ
เป็นแนวทางในการป้องกันความเสี่ยง ได้แก่ ระบบมาตรฐาน Hospital Accreditation (HA)
และมาตรฐานวิชาชีพต่างๆ ทางการแพทย์ เป็นมาตรฐานการปฏิบัติงาน ซึ่งการดำเนินการดังกล่าว
จะช่วยลดผลกระทบที่อาจเกิดได้